ഇടുക്കി മെഡിക്കല് കോളജ് ആശുപത്രിയില് 13ന് ചികിത്സ ആരംഭിക്കും ചെറുതോണി: ഇടുക്കി മെഡിക്കല് കോളജ് ആശുപത്രി പുതിയ കെട്ടിടത്തില് 13നു ചികിത്സ ആരംഭിക്കാന് കളക്ടറേറ്റില് ജില്ലാകളക്ടറുടെ അധ്യക്ഷതയില് കൂടിയ ഹോസ്പിറ്റല് മാനേജ്മെന്റ് കമ്മിറ്റി യോഗത്തില് തീരുമാനമായി. ആര്ടിപിസിആര് ടെസ്റ്റും അന്നുതന്നെ പുനരാരംഭിക്കും. നിലവില് കുറവുള്ള തസ്തികകളിലേക്ക് പിരിച്ചുവിട്ട താല്ക്കാലിക ജീവനക്കാരെതന്നെ വീണ്ടും നിയമിക്കും. താല്ക്കാലിക ജീവനക്കാര്ക്ക് ശന്പളം നല്കുന്നതിനായി എച്ച്എംസി ഫണ്ട് വിനിയോഗിക്കും. താല്ക്കാലിക ജീവനക്കാര്ക്ക് ശന്പളം നല്കുന്നതിനായി ആംബുലന്സ് ചാര്ജ്, ലബോറട്ടറി ഫീസ്, എക്സറേ ഫീസ്, മുറിവാടക, സിടി സ്കാന് എന്നിവയുടെ ഫീസ് വര്ധിപ്പിക്കാനും യോഗം തീരുമാനിച്ചു. തിരുവനന്തപുരം, കാസര്ഗോഡ് ജില്ലകളില്നിന്നും സര്ക്കാര് അനുവദിച്ചിരുന്ന സ്ഥിരം ജീവനക്കാരെ ഉടന് ഇടുക്കിയില് നിയമിക്കും. നിലവിലുള്ള കുടിശികയും ആരംഭിക്കാനുള്ള പ്രാഥമിക ചിലവുകളും പുതിയതായി നിയമിക്കുന്ന ജീവനക്കാര്ക്ക് ശന്പളവും താല്ക്കാലികമായി എന്ആര്എച്ച്എം വഹിക്കും. പുതിയ കാന്റീന് ടെന്ഡര് നടപടികള് പൂര്ത്തിയാക്കി ഉടന് ആരംഭിക്കും. പുതിയ കെട്ടിടത്തില് പൂര്ത്തിയാക്കാനുള്ള നിര്മാണങ്ങള് 13നുമുന്പ് പൂര്ത്തിയാക്കും. കെട്ടിടത്തിനു പാര്ക്കിംഗ് സൗകര്യം വര്ധിപ്പിച്ച് ശുചീകരണ പ്രവര്ത്തനങ്ങള് നടത്തുന്നതിന് കിറ്റ്കോയെ ചുമതലപ്പെടുത്തി. രണ്ടാംഘട്ട നിര്മാണം മാര്ച്ചിനുമുന്പ് പൂര്ത്തിയാക്കാന് കിറ്റ്കോയ്ക്ക് നിര്ദേശം നല്കി. പുതിയ കെട്ടിടത്തിലേക്കുള്ള റോഡിന്റെ അറ്റകുറ്റപണികള് പൂര്ത്തിയാക്കി സ്ട്രീറ്റ് ലൈറ്റിടാനും യോഗത്തില് തീരുമാനിച്ചു. ഇടുക്കിയില് നിയമിച്ചിട്ടും ചാര്ജെടുക്കാത്തവരേയും വര്ക്കിംഗ് അറേഞ്ചുമെന്റില് പോയവരോടും ഉടന് ഇടുക്കിയില് ചാര്ജെടുക്കാനാവശ്യപ്പെടുന്നതിനു ഡിഎംഒയെ യോഗം ചുമതലപ്പെടുത്തി. 13ന് ആശുപത്രിയങ്കണത്തില് ചേരുന്ന യോഗത്തില് ജലവിഭവ മന്ത്രി റോഷി അഗസ്റ്റിന് അധ്യക്ഷത വഹിക്കും. ആരോഗ്യ മന്ത്രി വീണാ ജോര്ജ് ഓണ്ലൈനായി ഉദ്ഘാടനം നിര്വഹിക്കും.